Eeltoodud ridadest võime väga otseselt järeldada, et Dahlbergil oli enne patendi väljaandmist teada nii kapitulatsioon kui ka Patkuli õhutused ning ahvatlused selle abil. Pealegi tuleb veel arvesse võtta, et eelmainitud Melchior Martensi teadaandes on nimetatud Patkuli kokkupuutumine ka teistega,  peale Tempelmanni. Kuid mitte ainult see teade ei informeerinud Dahlbergi liivimaalaste suhetest Patkuliga. Samasuunalisi teateid toob Sesswegeni pastori Neudahli kiri Dahlbergile. Selles äratab peamiselt tähelepanu major Klodti ning ta poegade seikluste kirjeldamine. Major Klodti mõlemad vanemad pojad reisivad kord ära, kord tagasi, kord Kuramaale, kord Eestimaale. Ka major Klodt ise olevat kord omast kodust lahkunud, teatades, et temal olevat toiminguid kindralkuberneriga, kuid pärast majori tagasitulekut  tulnud avalikuks, et tal tegu olnud koguni teise isikuga. Kuid - mis meid siinkohal kõige enam huvitab - 3. märtsil jutustanud majoriproua rittmeister Tiesenhuseni prouale kirikus, et neil olevat mingi kiri Patkulilt, samuti kaitsekiri. Sedasama olevat teadnud jutustada rätsepp pastoraadis, kes pealegi kõnelenud veel mingist saadiku läkitamisest saksilaste väelaagrisse.